**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**РОСИЦА КАРАМФИЛОВА - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление**за допълнение на Наредбата за третиране на излезли от употреба гуми (обн., ДВ, бр. 73 от 2012 г., изм., бр. 30 от 2016 г., бр. 60 от 2018 г., бр. 2 от 2021 г. и бр. 100 от 2022 г.)*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет (ПМС) за допълнение на Наредбата за третиране на излезли от употреба гуми (НТИУГ).

Основните задължения на организациите по оползотворяване на излезли от употреба гуми и лицата изпълняващи задълженията си индивидуално, а именно за осигуряване изпълнението на целите по оползотворяване, рециклиране и/или регенериране на пуснатите на пазара количества излезли от употреба гуми (ИУГ) за година са нормативно заложени в Наредбата за третиране на излезли от употреба гуми (НТИУГ). Причините, които налагат допълнението на нормативния акт са свързани с определяне на конкретен процент за оползотворяване на количество пуснати на пазара гуми за 2022 от задължените лица. С Постановление № 419 на Министерския съвет от 14.12.2022 г. (Обн., ДВ, бр. 100 от 16.12.2022 г.) е изменен чл. 8, ал. 1, т. 1, който определя, че не по-малко от 75 на сто от количеството (в тонове) гуми, пуснати от тях на пазара на Република България през текущата година, трябва да бъдат оползотворени. До влизане в сила на изменението с ПМС № 419/2022 г., нормативната уредба определя, че посоченият процент е не по-малко от 65 на сто от количеството (в тонове) гуми, пуснати на пазара. Предвид, че посочените цели за оползотворяване се определят за календарна година, следва да бъде уточнено, че измененият с ПМС № 416/2022 г. процент се прилага от 01.01.2023 г. Липсата на уточнение за началния период на прилагане на определения процент от 75 на стоя от количеството (в тонове) гуми, пуснати на пазара, е предпоставка за противоречиво тълкуване за минималният процент, който следва да бъде оползотворен през 2022 г., което води и до правна несигурност.

Всяка организация по оползотворяване на излезли от употреба гуми, както и лицата, които пускат на пазара гуми, изпълняващи индивидуално задълженията си, до 31 март на текущата година доказват постигането на целите по чл. 8, ал. 1 от НТИУГ и изпълнението на задълженията по чл. 15 от ЗУО, отнасящи си до създаването на системи за разделно събиране, повторна употреба, рециклиране и/или оползотворяване на съответния вид масово разпространени отпадъци на територията на Република България. Липсата на изрична разпоредба относно изпълнението на целта за оползотворяване на ИУГ за 2022 г., съгласно чл. 8, ал. 1, т. 1 от НТИУГ, разпределени може да доведе до неясно, двусмислено тълкуване на наредбата.

От една страна за календарната 2022 г. и отчетна такава, тези лица следва да изпълнят целите по оползотворяване за ИУГ като не по-малко от 65 на сто от количеството (в тонове) гуми, пуснати от тях на пазара в Република България през текущата година. Тази цел е нормативно заложена като в НТИУГ преди нейното изменение и допълнение с Постановление № 419 на МС от 14.12.2022 г.

От друга страна с влизане в сила на НТИУГ на 16.12.2022 г., до 31.12.2022 г., задължените лица следва да изпълняват новите цели за оползотворяване на ИУГ, а именно: не по-малко от 75 на сто от количеството (в тонове) гуми, пуснати от тях на пазара на Република България през текущата година, трябва да бъдат оползотворени. Завишената разлика от 10 на сто в края на отчетния период води до правна несигурност и обективна невъзможност да бъде изпълнена, като се отчете и краткия времеви интервал, в който изменените проценти се прилагат.

Липсата на конкретна законова разпоредба в изменената НТИУГ, отнасяща се до изпълнението на целите за оползотворяване на ИУГ за отчетната 2022 г. ще е предпоставка за неяснота в приложимата уредба при изготвянето на предстоящите годишни отчети и одитни доклади от организациите по оползотворяване на ИУГ и лицата, изпълняващи задълженията си индивидуално, които следва да бъдат предоставени на компетентния орган до 31.03.2023 г.

В допълнение, липсата към момента на прецизни параметри за количествата гуми, които е трябвало да бъдат оползотворени през 2022 г. ще създаде възможност за разнопосочно тълкуване.

Проектът на ПМС за допълнение на НТИУГ има за основна цел да конкретизира процентното съотношение на количество гуми, които трябва да бъдат оползотворени на база пуснатите на пазара гуми за календарната 2022 г. и всяка следваща година от организациите по оползотворяване на излезли от употреба гуми, както и от лицата изпълняващи задълженията си индивидуално. Приемането на проект на ПМС за допълнение на НТИУГ ще внесе яснота на задължените по наредбата лица, относно изпълнението на целите за оползотворяване на гуми за календарната 2022 г., както и за всяка следваща година.С проекта на акт се въвежда уточнение по отношение изпълнението на целите за оползотворяване на количествата гуми за конкретен период. Същото е от изключителна важност, така че да се гарантира проверима отчетна информация от страна на МОСВ при предстоящите проверки на одитните доклади, свързана с отчитане изпълнението на заложените цели.

Очакваните резултати от приемането на нормативния акт са свързани с недопускане на възможността за разнопосочно тълкуване на НТИУГ относно целите по оползотворяване на ИУГ за 2022 г. от задължените лица, както и определяне на съответен процент за 2023 г. Чрез допълнението на наредбата ще се постигне конкретизиране на процентното съотношение на количество гуми, които трябва да бъдат оползотворени на база пуснатите на пазара гуми за календарната 2022 г., както и за всяка следваща.

В резултат на процедиране на допълнението на наредбата ще се бъде въведена яснота в процеса за изготвянето на предстоящите годишни отчети и одитни доклади от организациите по оползотворяване на ИУГ и лицата, изпълняващи задълженията си индивидуално, предвид че същите следва да представят в МОСВ до 31.03.2023 г. Това от своя страна ще гарантира, че отчетна информация ще бъде проверена обективно от страна на компетентния орган при предстоящите проверки на одитните доклади.

Предложеният проект на акт не оказва въздействие върху държавния бюджет, поради което приложена финансова обосновка съгласно чл. 35, ал. 1, т. 4, буква „б“ от УПМСНА.

Проектът на ПМС за допълнение на Наредбата за третиране на излезли от употреба гуми заедно с доклада, частичната предварителна оценка на въздействието и становището на дирекция „Модернизация на администрацията“ на Министерския съвет са обявени за публично обсъждане на интернет страницата на Министерството на околната среда и водите и на портала на Министерския съвет за обществени консултации, съгласно изискванията на чл. 26, ал. 2 от Закона за нормативните актове. При спазване на условията на чл. 26, ал. 4, изречение второ от ЗНА, срокът за предложения и становища по проекта на нормативен акт е определен на 14 дни, поради хипотеза на изключителен случай. Съгласно чл. 40 от наредбата, организациите по оползотворяване на излезли от употреба гуми и лицата, които пускат на пазара гуми, изпълняващи индивидуално задълженията си, до 31 март на текущата година доказват постигането на целите по чл. 8, ал. 1 от Наредбата и изпълнението на задълженията по чл. 15 от Закона за управление на отпадъците, като изготвят и представят на министъра на околната среда и водите отчети съответно по чл. 45 или 50 от наредбата, както и доклад с фактически констатации. Предвид краткия срок за представяне на докладите и отчетите, а именно до 31 март и предвид, че изменението пряко се отнася до уточнение на приложимия процент пуснати на пазара гуми, които следва да бъдат оползотворени от съответните лица за 2022 г., то настоящото изменение следва да бъде процедирано в най-кратки срокове. Изменението на наредбата, в най-кратки срокове, ще доведе до възможност организациите по оползотворяване и лицата, които изпълняват задълженията си индивидуално, да изготвят коректни одитни доклади и да представят в срок същите пред министъра на околната среда и водите. Липсата на яснота по отношение на приложимия процент за 2022 г. е предпоставка задължените лица да изготвят неточни отчети и доклади, поради неяснота на нормативната уредба. Посоченото представлява изключителен случай по смисъла на чл. 26, ал. 4, изречение второ от Закона за нормативните актове и ще доведе до правна сигурност и яснота по отношение на задължените с нормативната уредба субекти.

Проектът на ПМСза допълнение на Наредбата за третиране на излезли от употреба гуми е съгласуван в съответствие с чл. 32 и чл. 34 от УПМСНА. Направените бележки и предложения са отразени, съгласно приложената справка.

В съответствие с чл. 26, ал. 5 от ЗНА, справката за постъпилите предложения заедно с обосновка за неприетите предложения, е публикувана на интернет страницата на Министерство на околната среда и водите и на Портала за обществени консултации.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам проектът на Постановление на Министерския съвет за допълнение Наредбата за третиране на излезли от употреба гумида бъде разгледан и приет на заседание на Министерския съвет.

**РОСИЦА КАРАМФИЛОВА**

*Министър на околната среда и водите*

**Съгласували:**

Ренета Колева, зам. министър на околната среда и водите

Светлана Божкова, Директор на дирекция УООП

Александър Иванов, нач. отдел ББСО

**Изготвил:**

Симона Михайлова, старши. експерт, отдел ББСО